Euroopan parlamentin ja neuvoston direktiivi 94/35/EY, annettu 30 päivänä kesäkuuta 1994, elintarvikkeissa käytettäväksi tarkoitetuista makeutusaineista



Virallinen lehti nro L 237 , 10/09/1994 s. 0003 - 0012

Suomenk. erityispainos Alue 13 Nide 27 s. 0005

Ruotsink. erityispainos Alue 13 Nide 27 s. 0005



EUROOPAN PARLAMENTIN JA NEUVOSTON DIREKTIIVI 94/35/EY, annettu 30 päivänä kesäkuuta 1994, elintarvikkeissa käytettäväksi tarkoitetuista makeutusaineista EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon elintarvikkeissa sallittuja lisäaineita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/107/ETY(1) ja erityisesti sen 3 artiklan 2 kohdan, ottavat huomioon komission ehdotuksen(2), ottavat huomioon talous- ja sosiaalikomitean lausunnon(3), ovat kuulleet elintarvikealan tiedekomiteaa, noudattavat perustamissopimuksen 189 b artiklassa määrättyä menettelyä(4), sekä katsovat, että makeutusaineiden ja niiden käyttöä koskevien kansallisten säännösten erot estävät elintarvikkeiden vapaata liikkuvuutta ja siitä voi seurata syrjivä kilpailutilanne, kaiken makeutusaineita ja niiden käyttöä koskevan sääntelyn perusteena on oltava tarve suojella ja valistaa kuluttajia, viimeisimpien tieteellisten ja toksikologisten tietojen perusteella näitä aineita voidaan sallia käytettävän ainoastaan tiettyihin elintarvikkeisiin ja tietyin käyttöedellytyksin, tämä direktiivi ei rajoita tässä direktiivissä tarkoitettujen aineiden muita ominaisuuksia kuin makeutuskykyä koskevien sääntöjen soveltamista, ja makeutusaineiden käyttö sokerin asemesta on perusteltua vähäkaloristen elintarvikkeiden ja sellaisten elintarvikkeiden valmistukseen, jotka eivät aiheuta hammaskariesta tai joissa ei ole lisättyä sokeria varastointi-iän pidentämiseksi, sekä dieettiruokien tuotantoon, OVAT ANTANEET TÄMÄN DIREKTIIVIN: 1 artikla 1. Tämä direktiivi on erityisdirektiivi, joka on osa direktiivin 89/107/ETY 3 artiklan mukaista laaja-alaista direktiiviä. 2. Tätä direktiiviä sovelletaan elintarvikkeiden lisäaineisiin, jäljempänä "makeutusaineet", joita käytetään: - antamaan makeaa makua elintarvikkeisiin, - makeutusaineena pöydässä. 3. Tässä direktiivissä ilmaukset "lisättyä sokeria sisältämätön" ja "vähäkalorinen" määritellään seuraavasti: - "lisättyä sokeria sisältämätön": johon ei ole lisätty mono- eikä disakkarideja eikä mitään muita makeuttavia aineita, - "vähäkalorinen": jonka energia-arvoa on alennettu vähintään 30 prosentilla alkuperäiseen elintarvikkeeseen tai vastaavaan tuotteeseen verrattuna. 4. Tätä direktiiviä ei sovelleta makeutuskykyisiin elintarvikkeisiin. 2 artikla 1. Ainoastaan liitteessä luetellut makeutusaineet voidaan saattaa markkinoille: - niiden myymiseksi kuluttajalle tai - niiden käyttämiseksi elintarvikkeiden valmistukseen. 2. Edellä 1 kohdan toisessa luetelmakohdassa tarkoitettuja makeutusaineita voidaan käyttää ainoastaan liitteessä lueteltujen elintarvikkeiden valmistukseen ja siinä täsmennetyin edellytyksin. 3. Makeutusaineiden käyttö on kielletty vauvan- tai pikkulasten ruoaksi tarkoitetuissa elintarvikkeissa direktiivin 89/398/ETY(5) mukaisesti, jollei toisin säädetä. 4. Liitteessä esitetyt enimmäismäärät viittaavat valmiisiin elintarvikkeisiin, jotka valmistetaan käyttöohjeen mukaan. 3 artikla 1. Tätä direktiiviä sovelletaan rajoittamatta kuitenkaan niiden erityisdirektiivien noudattamista, joissa sallitaan liitteessä lueteltujen lisäaineiden käyttö muihin tarkoituksiin kuin niiden makeutuskyvyn hyödyntämiseen. 2. Tätä direktiiviä sovelletaan rajoittamatta myöskään elintarvikkeiden koostumusta ja kuvausta koskevien yhteisön säännösten noudattamista. 4 artikla Jos syntyy erimielisyyttä siitä, voidaanko makeutusaineita käyttää tietyssä elintarvikkeessa tämän direktiivin mukaisesti, voidaan päättää 7 artiklassa säädetyn menettelyn mukaisesti, katsotaanko tämän elintarvikkeen kuuluvan johonkin liitteen sarakkeessa III lueteltuun ryhmään. 5 artikla 1. Pöydässä käytettävien makeutusaineiden myyntinimityksessä on oltava maininta "... -pohjainen pöydässä käytettävä makeutusaine", sekä sen jälkeen sen makeuttavan aineen nimi tai niiden makeuttavien aineiden nimet, joista pöydässä käytettävät makeutusaineet koostuvat. 2. Polyoleja ja/tai aspartaamia sisältävien pöydässä käytettävien makeutusaineiden merkinnöissä on oltava seuraavat varoitukset: - polyolit: "liiallisella käytöllä voi olla laksatiivisia vaikutuksia", - aspartaami: "sisältää fenyylialaniinin lähteen". 6 artikla Ennen 9 artiklan 1 kohdan ensimmäisessä luetelmakohdassa säädetyn määräajan päättymistä annetaan 7 artiklassa säädetyn menettelyn mukaisesti säännökset, jotka koskevat: - mainintoja, joiden täytyy olla makeutusaineita sisältävien elintarvikkeiden merkinnöissä tämän ominaisuuden osoittamiseksi, - varoituksia, jotka koskevat tiettyjen makeutusaineiden esiintymistä elintarvikkeissa. 7 artikla 1. Jos tässä artiklassa säädettyä menettelyä on noudatettava, asian saattaa pysyvän elintarvikekomitean, jäljempänä "komitea", käsiteltäväksi komitean puheenjohtaja omasta aloitteestaan tai jonkin jäsenvaltion edustajan pyynnöstä. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 8 artikla 1. Kolmen vuoden kuluessa tämän direktiivin antamisesta direktiivin 89/107/ETY liitteessä II olevan 4 kohdan yleisten vaatimusten mukaisesti jäsenvaltiot ottavat käyttöön säännöllisen valvontajärjestelmän, jolla kuluttajien makeutusaineiden kulutuksen kehitystä voidaan seurata. Yksityiskohtaiset säännöt tästä valvontajärjestelmästä sovitetaan yhteen 7 artiklassa säädetyn menettelyn mukaisesti. 2. Viiden vuoden kuluessa tämän direktiivin antamisesta komissio esittää 1 kohdassa tarkoitetun valvontajärjestelmän kautta saamiensa tietojen perusteella Euroopan parlamentille ja neuvostolle kertomuksen makeutusaineiden markkinoilla tapahtuneista muutoksista, käytön tasoista ja mahdollisesta tarpeesta tehdä lisärajoituksia käyttöedellytyksiin, mukaan lukien asianmukaiset varoitukset kuluttajille, jotta nämä eivät ylitä sallittua päivittäistä määrää. Tähän kertomukseen liitetään tarvittaessa tämän direktiivin muutosehdotukset. 9 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1995. Näiden säännösten ja määräysten tarkoituksena on: - sallia viimeistään 31 päivänä joulukuuta 1995 tämän direktiivin mukaisten tuotteiden kaupan pitäminen ja käyttö, - kieltää viimeistään 30 päivänä kesäkuuta 1996 sellaisten tuotteiden kaupan pitäminen ja käyttö, jotka eivät ole tämän direktiivin mukaisia. Kuitenkin niiden tuotteiden kauppaa, jotka on luovutettu kaupan pidettäviksi tai joiden merkinnät on tehty ennen edellä mainittua päivää ja jotka eivät ole tämän direktiivin mukaisia, voidaan jatkaa, kunnes varastot on myyty loppuun. Jäsenvaltioiden on ilmoitettava tästä viipymättä komissiolle. 2. Jäsenvaltioiden antamissa 1 kohdassa tarkoitetuissa säännöksissä ja määräyksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 10 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 11 artikla Tämä direktiivi on osoitettu kaikille jäsenvaltioille. Tehty Brysselissä 30 päivänä kesäkuuta 1994. Euroopan parlamentin puolesta Neuvoston puolesta Puhemies Puheenjohtaja E. KLEPSCH A. BALTAS (1) EYVL N:o L 40, 11.2.1989, s. 27. Direktiivi sellaisena kuin se on viimeksi muutettuna direktiivillä 94/34/EY(EYVL N:o L 237, 10.9.1994, s. 1). (2) EYVL N:o C 206, 13.8.1992, s. 3 (3) EYVL N:o C 332, 16.12.1992, s. 10 (4) Euroopan parlamentin lausunto, annettu 29 päivänä lokakuuta 1993 (EYVL N:o C 305, 23.11.1993), vahvistettu 2 päivänä joulukuuta 1993 (EYVL N:o C 342, 20.12.1993), neuvoston yhteinen kanta, vahvistettu 11 päivänä marraskuuta 1993 ja Euroopan parlamentin päätös, tehty 9 päivänä maaliskuuta 1994 (EYVL N:o C 91, 28.3.1994, s. 81). (5) EYVL N:o L 186, 30.6.1989, s. 27 LIITE >TAULUKON PAIKKA>